Manasses, divina gratia Aurelianensis episcopus, omnibus presentes litteras inspecturis salutem in Domino. Noverint universi quod, cum nos personas capellarum burgi Sancti Benedicti Floriacensis, videlicet Sancti Clementis, Sancti Lazari, Sancti Andree, Sancti Dionisii et etiam Sancte Scolastice autoritate apostolica traxissemus in causam coram venerabili in Christo patre episcopo Carnotensi et cum judicibus suis proposuimus contra eos quod in prejudicium nostrum et in prejudicium parrochialis ecclesie, videlicet ecclesie Sancti Sebastiani Floriacensis, ad jura parrochialia parrochianos admittebant, verum ne predicti judices aliquid in prejudicium venerabilium virorum abbatis et conventus Sancti Benedicti Floriacensis attemptarent, ex parte ipsorum fuit ad Sedem Apostolicam appellatum, judices tamen appellatione predictorum abbatis et conventus contempta, ad diffinitivam sententiam processerunt, dicti itaque abbas et conventus appellationem suam prosequentes, venerabili in Christo patri Bituricensi archiepiscopo et collegis suis causam impetrarunt delegari, tandem, mediantibus bonis viris, inter nos et prenominatos abbatem et conventum, interveniente etiam dilectorum filiorum Aurelianensis capituli et archidiaconi ejusdem loci consensu, consentientibus tam personis capellarum quam etiam parrochiali sacerdote, amicabilis compositio intercessit in hunc modum: Capellani siquidem praedictarum capellarum, sine calumpnia et contradictione cujuslibet, mulieres ad purificationem admittere, aquam benedictam et processiones more solito facere, festa et jejunia annuntiare, pro deperditis vocare poterunt sed non excommunicare nisi de mandato presbyteri ecclesie parrochialis, panem vero benedictum facere et cetera omnia jura parrochialia ad presbyterum parrochie pertinebunt; parrochiani vero in quinque festis inferius exprimendis ad parrochialem ecclesiam accedere tenebuntur, oblationes debitas reddituri, nisi forte legitimo impedimento fuerint impediti, videlicet in Pascha, in Pentecoste, in festo Omnium Sanctorum, in Natali Domini ad unam missam et in festo sancti Sebastiani. Condictum fuit autem et concessum quod per hujusmodi compositionem nullum predictis abbati et conventui fiat prejudicium, quoad jura vel emolumenta que tam in capellis quam in ecclesia parrochiali alias percipere solebant. Quod ut ratum et notum haberetur, presentes litteras fieri fecimus et sigilli nostri munimine roborari. Actum anno gratie millesimo ducentesimo vigesimo primo, mense maio.